CELEX: 32015D0279
Language: mt
Date: 2015-02-19 00:00:00
Title: Deċiżjoni ta' Implimentazzjoni tal-Kummissjoni (UE) 2015/279 tad- 19 ta' Frar 2015 dwar l-approvazzjoni tas-saqaf solari li jiċċarġja l-batterija tal-marka kummerċjali Asola bħala teknoloġija innovattiva għat-tnaqqis tal-emissjonijiet tas-CO 2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill  Test b'rilevanza għaż-ŻEE

20.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 47/26
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/279
   tad-19 ta' Frar 2015
   dwar l-approvazzjoni tas-saqaf solari li jiċċarġja l-batterija tal-marka kummerċjali Asola bħala teknoloġija innovattiva għat-tnaqqis tal-emissjonijiet tas-CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief (1), u b'mod partikolari l-Artikolu 12(4) tiegħu,
   Billi:
   
               (1)
            
            
               Fit-12 ta' Frar 2014, il-fornitur Asola Technologies GmbH (l-“Applikant”) ippreżenta applikazzjoni għall-approvazzjoni tas-saqaf solari li jiċċarġja l-batterija tal-marka kummerċjali Asola bħala teknoloġija innovattiva. Il-kompletezza tal-applikazzjoni ġiet ivvalutata skont l-Artikolu 4 tar-Regolament ta' Implimentazzjoni tal-Kummissjoni (UE) Nru 725/2011 (2). Il-Kummissjoni sabet li fl-applikazzjoni oriġinali tħalliet barra ċerta informazzjoni rilevanti u talbet lill-Applikant biex jipprovdiha. L-Applikant ta l-informazzjoni mitluba fit-28 ta' Mejju 2014. Instab li l-applikazzjoni kienet sħiħa u l-perjodu biex il-Kummissjoni tagħmel valutazzjoni tal-applikazzjoni beda l-għada ta' meta waslet uffiċjalment l-informazzjoni sħiħa, jiġifieri d-29 ta' Mejju 2014.
            
         
               (2)
            
            
               L-applikazzjoni ġiet ivvalutata skont l-Artikolu 12 tar-Regolament (KE) Nru 443/2009, skont ir-Regolament ta' Implimentazzjoni tal-Kummissjoni (UE) Nru 725/2011 u skont il-Linji Gwida Tekniċi għat-tħejjija tal-applikazzjonijiet għall-approvazzjoni ta' teknoloġiji innovattivi skont ir-Regolament (KE) Nru 443/2009 (il-Linji Gwida Tekniċi) (3).
            
         
               (3)
            
            
               L-applikazzjoni tirreferi għas-saqaf solari li jiċċarġja l-batterija tal-marka kummerċjali Asola. Is-saqaf solari jikkonsisti minn pannell fotovoltajku li jiġi installat fuq is-saqaf tal-vettura. Il-pannell fotovoltajku jikkonverti l-enerġija ambjentali f'waħda elettrika li, permezz ta' regolatur tal-vultaġġ, tinħażen f'batterija abbord. Il-Kummissjoni tqis li l-informazzjoni pprovduta mill-applikant turi li l-kundizzjonijiet u l-kriterji msemmija fl-Artikolu 12 tar-Regolament (KE) Nru 443/2009 u fl-Artikoli 2 u 4 tar-Regolament ta' Implimentazzjoni (UE) Nru 725/2011 ġew issodisfati.
            
         
               (4)
            
            
               L-Applikant wera li s-sistema ta' saqaf solari li jiċċarġja l-batterija tat-tip deskritt f'din l-applikazzjoni ma kinitx taqbeż it-3 % tal-karozzi tal-passiġġieri ġodda rreġistrati fis-sena ta' referenza 2009.
            
         
               (5)
            
            
               Sabiex jiġi ddeterminat l-iffrankar ta' CO2 li se tippermetti t-teknoloġija innovattiva meta vettura tiġi mgħammra biha, jinħtieġ li tiġi ddefinita l-vettura ta' referenza li magħha trid titqabbel l-effiċjenza tal-vettura mgħammra bit-teknoloġija innovattiva, kif previst fl-Artikoli 5 u 8 tar-Regolament ta' Implimentazzjoni (UE) Nru 725/2011. Il-Kummissjoni tqis li l-vettura ta' referenza għandha tkun varjant ta' vettura li fl-aspetti kollha hija l-istess bħall-vettura ekoinnovattiva, bl-eċċezzjoni tas-saqaf solari u, fejn applikabbli, mingħajr il-batterija addizzjonali u tagħmir ieħor meħtieġ speċifikament għall-konverżjoni tal-enerġija solari f'elettriku u għall-ħażna tiegħu. Għal verżjoni ġdida ta' vettura li fiha jkun installat il-pannell tas-saqaf solari, il-vettura ta' referenza għandha tkun il-vettura li fiha l-pannell tas-saqaf solari jkun skonnettjat u li fiha l-bidla fil-piż minħabba l-installazzjoni tas-saqaf solari tkun ittieħdet in konsiderazzjoni.
            
         
               (6)
            
            
               L-Applikant ipprovda metodoloġija għall-ittestjar tat-tnaqqis tas-CO2 li tinkludi formuli li huma bbażati fuq il-Linji Gwida Tekniċi fir-rigward ta' saqaf solari li jiċċarġja l-batterija. Il-Kummissjoni tqis li barra minn hekk għandu jintwera sa liema grad il-konsum ġenerali tal-enerġija tal-vettura fir-rigward tal-funzjoni tagħha tat-trasport huwa aħjar meta mqabbel mal-enerġija kkunsmata għat-tħaddim ta' apparati li għandhom l-għan li jtejbu l-kumdità tas-sewwieq jew tal-passiġġieri.
            
         
               (7)
            
            
               Sabiex jiġi ddeterminat l-iffrankar jinħtieġ ukoll li tittieħed in konsiderazzjoni l-kapaċità ta' ħażna ta' batterija waħda abbord jew il-preżenza ta' batterija addizzjonali maħsuba biss għall-ħażna tal-elettriku ġġenerat mis-saqaf solari
            
         
               (8)
            
            
               Il-Kummissjoni tqis li l-metodoloġija ta' ttestjar se tagħti riżultati tal-ittestjar li jistgħu jiġu verifikati, ripetuti u mqabbla, u li l-metodoloġija hija kapaċi turi b'mod realistiku l-benefiċċji f'termini tal-emissjonijiet tas-CO2 tat-teknoloġija innovattiva b'sinifikat statistiku qawwi skont l-Artikolu 6 tar-Regolament ta' Implimentazzjoni (UE) Nru 725/2011.
            
         
               (9)
            
            
               F'dan il-kuntest, il-Kummissjoni tqis li l-Applikant wera b'mod sodisfaċenti li t-tnaqqis fl-emissjonijiet miksub permezz tat-teknoloġija innovattiva huwa tal-anqas ta' 1 g CO2/km.
            
         
               (10)
            
            
               Billi t-test tal-approvazzjoni tat-tip tal-emissjonijiet tas-CO2 imsemmi fir-Regolament (KE) Nru 715/2007 tal-Parlament Ewropew u tal-Kunsill (4) u fir-Regolament tal-Kummissjoni (KE) Nru 692/2008 (5) ma jqisx il-preżenza ta' saqaf solari u l-enerġija addizzjonali pprovduta permezz ta' din it-teknoloġija, il-Kummissjoni hija sodisfatta li s-saqaf solari li jiċċarġja l-batterija tal-marka kummerċjali Asola mhuwiex kopert biċ-ċiklu tat-test standard. Il-Kummissjoni rat li r-rapport ta' verifika tħejja minn TÜV SÜD Auto Service GmbH, li huwa korp indipendenti u ċċertifikat, u li r-rapport jappoġġja s-sejbiet stabbiliti fl-applikazzjoni.
            
         
               (11)
            
            
               F'dan l-isfond, il-Kummissjoni jidhrilha li ma għandha titqajjem ebda oġġezzjoni fir-rigward tal-approvazzjoni tat-teknoloġija innovattiva inkwistjoni.
            
         
               (12)
            
            
               Meta wieħed iqis li l-metodoloġija proposta biex jiġi ddeterminat l-iffrankar tal-emissjonijiet tas-CO2 mis-saqaf solari Asola hija, fl-elementi essenzjali kollha, simili għal dik approvata mid-Deċiżjoni ta' Implimentazzjoni tal-Kummissjoni 2014/806/UE (6), il-Kummissjoni tqis li huwa xieraq, bil-ħsieb li jiġi żgurat approċċ koerenti, li jkun previst li l-metodoloġija tal-ittestjar speċifikata f'dik id-Deċiżjoni għandha tapplika wkoll fir-rigward tas-saqaf solari tal-marka kummerċjali Asola.
            
         
               (13)
            
            
               Kull manifattur li jixtieq jibbenefika minn tnaqqis tal-emissjonijiet speċifiċi medji tiegħu ta' CO2 sabiex jilħaq il-mira ta' emissjonijiet speċifiċi tiegħu permezz tal-iffrankar tas-CO2 permezz tal-użu tat-teknoloġija innovattiva approvata b'din id-Deċiżjoni għandu, skont l-Artikolu 11(1) tar-Regolament ta' Implimentazzjoni (UE) Nru 725/2011, jirreferi għal din id-Deċiżjoni fl-applikazzjoni tiegħu għal ċertifikat tal-approvazzjoni tat-tip KE għall-vetturi kkonċernati.
            
         
               (14)
            
            
               Bil-għan li jiġi ddeterminat il-kodiċi tal-ekoinnovazzjoni ġenerali li għandu jintuża fid-dokumenti rilevanti tal-approvazzjoni tat-tip skont l-Annessi I, VIII u IX tad-Direttiva 2007/46/KE, għandu jiġi speċifikat il-kodiċi individwali li jrid jintuża għat-teknoloġija innovattiva approvata permezz ta' din id-Deċiżjoni ta' Implimentazzjoni,
            
         
               (15)
            
            
               Il-perjodu għall-valutazzjoni tat-teknoloġija innovattiva msemmija fl-Artikolu 10(2) tar-Regolament ta' Implimentazzjoni (UE) Nru 725/2011 wasal biex jiskadi. Għaldaqstant, huwa xieraq li d-Deċiżjoni ta' Implimentazzjoni tidħol fis-seħħ malajr kemm jista' jkun,
            
         ADOTTAT DIN ID-DEĊIŻJONI:
   Artikolu 1
   1.   Is-saqaf solari li jiċċarġja l-batterija tal-marka kummerċjali Asola maħsub biex jintuża fil-vetturi M1 huwa approvat bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009.
   2.   It-tnaqqis fl-emissjonijiet tas-CO2 li jirriżulta mill-użu tas-saqaf solari li jiċċarġja l-batterija tal-marka kummerċjali Asola msemmi fil-paragrafu 1 għandu jiġi ddeterminat bl-użu tal-metodoloġija stabbilita fl-Anness tad-Deċiżjoni ta' Implimentazzjoni 2014/806/UE.
   3.   Il-kodiċi individwali tal-ekoinnovazzjoni li għandu jiddaħħal fid-dokumentazzjoni tal-approvazzjoni tat-tip li trid tintuża għat-teknoloġija innovattiva approvata permezz ta' din id-Deċiżjoni ta' Implimentazzjoni għandu jkun “11”.
   Artikolu 2
   Din id-Deċiżjoni tidħol fis-seħħ fis-seba' jum wara l-pubblikazzjoni tagħha f'Il-Ġurnali Uffiċjali tal-Unjoni Ewropea.
   
      Magħmul fi Brussell, id-19 ta' Frar 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 140, 5.6.2009, p. 1.
   
      (2)  Ir-Regolament ta' Implimentazzjoni tal-Kummissjoni (UE) Nru 725/2011 tal-25 ta' Lulju 2011 li jistabbilixxi proċedura għall-approvazzjoni u ċ-ċertifikazzjoni ta' teknoloġiji innovattivi għat-tnaqqis tal-emissjonijiet ta' CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 194, 26.7.2011, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (verżjoni ta' Frar 2013)
   
      (4)  Ir-Regolament (KE) Nru 715/2007 tal-Parlament Ewropew u tal-Kunsill tal-20 ta' Ġunju 2007 dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (ĠU L 171, 29.6.2007, p. 1).
   
      (5)  Ir-Regolament tal-Kummissjoni (KE) Nru 692/2008 tat-18 ta' Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU L 199, 28.7.2008, p. 1).
   
      (6)  Id-Deċiżjoni ta' Implimentazzjoni tal-Kummissjoni 2014/806/UE tat-18 ta' Novembru 2014 dwar l-approvazzjoni tas-saqaf solari li jiċċarġja l-batterija tal-marka kummerċjali Webasto bħala teknoloġija innovattiva għat-tnaqqis tal-emissjonijiet tas-CO 2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 332, 19.11.2014, p. 34).